ખેતી સાથે સંકળાયેલ બહોળું કુટુંબ અને એ કુટુંબના દીકરા, તેમની વહુઓ, બાળકો અને વૃદ્ધ વયના વિધુર બાપા. કુટુંબના અન્ય સભ્યો પોત-પોતાની પ્રવૃત્તિઓમાં વ્યસ્ત રહે. બાપા વૃદ્ધ અને આંખે ઝાંખપ હોવાથી ખાટલામાં પડ્યા રહે. પડ્યા પડ્યા ઘરકામ અંગેની સૂચનાઓ સતત આપ્યા કરે. બોલ બોલ કરવાની પ્રવૃત્તિ વધી ગઈ એટલે ત્રણેય દીકરાઓએ નક્કી કર્યા મુજબ વાડીએ લઈ જવા ગાડામાં બેસાડ્યા. ગાડામાં બેસાડતાં પહેલાં બાપાને વાત કરી કે હવે તમારે વાડીની ઓરડીમાં કાયમ માટે રહેવાનું છે. ચા-પાણી, ખાવા-પીવા વગેરેની વ્યવસ્થા કરી દઈશું.